EH Bildu Nafarroa parlamentu-taldeari atxikitako Maiorga Ramírez Erro jaunak galdera egin du Nafarroan bakardadean dauden pertsonei buruz (9-18/PES-00029). Hona Nafarroako Gobernuko Eskubide Sozialetako kontseilariaren erantzuna:

* Daturik ez dago gure erkidegoan bakarrik bizi diren biztanleei buruz. Gaur arte, Nafarroako Gobernuak ez du inongo azterlanik Nafarroan bakardadea pairatzen duten pertsonak identifikatzen dituenik.

Arazo horretarako hurbilketa gisa, Itxaropenaren Telefonoak jasotako deien estatistika bat eman du, eta hartan identifikatzen da deietatik zeinetan bakardadearen faktoreak zerikusia duen deiaren arrazoiarekin.

**Deien portzentajea, bakardade arazoak tarteko direnean**

|  |  |  |  |
| --- | --- | --- | --- |
| **Urtea** | **Artatutako dei-kopurua** | **Bakardadea tartean deneko deiak** | **%** |
| 2018\* | 1.291 | 278 | 21,53 |
| 2017 | 7.529 | 1.710 | 22,71 |
| 2016 | 5.380 | 1.070 | 19,89 |
| 2015 | 3.946 | 615 | 15,59 |
| 2014 | 3.880 | 499 | 12,86 |
| 2013 | 3.971 | 593 | 14,93 |
| 2012 | 3.263 | 518 | 15,87 |

\* 2018-01-01etik 2016-02-19ra bitarteko datuak

Iturria: Itxaropenaren telefonoa

* Etxebizitza plan berria egitearen esparruan, eta bakarrik bizi diren adineko pertsonen gorantz doazen arazoen testuinguruan, datozen hilabeteetan Eskubide Sozialetako Departamentuko Errealitate Sozialaren Behatokiak analisi dokumental bat eginen du, ezagutzeko zein esperientzia eta jokabide egoki izan diren Estatu osoan eta Europar Batasunean errealitate hori eta gazteen emantzipazioaren eta alokairuko etxebizitzaren beharrizanak lotzen dituztenak. Berrikuspen bibliografiko hori oinarria izan liteke bi errealitate horiek batzen dituen programa pilotu baterako, zeinak, hasteko eta behin, eragin positibo argiak baitauzka (belaunaldien arteko inplikazio soziala, harreman sozial gehiago bakarrik bizi diren adineko pertsonentzat, adineko pertsonentzako ekarpen ekonomikoa, alokairu-gastu txikiagoa gazteentzat eta abar).
* Arreta soziosanitario integratuaren sistema garatzearen eta haren Tafallako barrutiko pilotatzearen testuinguruan, zenbait profil identifikatu dira zeinetan barrutiko gizarte zerbitzuek eta osasun-zerbitzuek arreta bateratua eta integratua eman baitezakete. Profil horietako bat bakarrik bizi diren 80 urtetik gorako pertsonena da, bi irizpide horiek (adina eta bakardadea) talde hori osasun-arazoak pairatzeko moduan jartzen duten arrisku-faktoreak baitira, bi sistemen esku-hartze integratua eskatzen dutenak.

Proiektu pilotuak aurreikusten du bai osasun-etxeek, bai oinarrizko gizarte zerbitzuek bakarrik bizi diren 80 urtetik gorako pertsonak identifikatzea (arrisku-populazio gisa identifikatuta egonen dira). Populazio horri galbahe bat pasako zaie, eta horren bidez zehaztuko da ea una hauetan bi sistemen esku-hartze integratu bat behar duten, eta hala izanez gero, esku-hartzerako helburuak eta hartu beharreko neurriak ezarriko dira, bai eta erreferentziako profesionala nor izanen den ere. Une honetan esku-hartze integraturik behar ez badute, jarraipen-plan bat zehaztuko du edo oinarrizko gizarte zerbitzuak edo osasun-etxeak, pertsona bakoitzaren ezaugarri berezien arabera.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2018ko otsailaren 23an.

Eskubide Sozialetako kontseilaria: Miguel Laparra Navarro